*Mustand 3a 06.05.2019*

**ÜLIKOOLIDE ÜLDTÖÖKOKKULEPE**

**I ÜLDOSA**

 **§ 1 Üldtöökokkuleppe reguleerimisala**

1. Üldtöökokkulepe on Rektorite Nõukogu ja Eesti Kõrgkoolide, Teadus- ja Arendusasutuste Ametiliitude Ühenduse UNIVERSITAS vaheline kollektiivleping, kujutades endast kokkulepete süsteemi baastaset, mis ei välista soodsamate tingimuste kokkuleppimist kollektiivlepingutes ülikoolide tasandil.
2. Üldtöökokkulepe reguleerib Rektorite Nõukogu liikmesorganisatsioonide kui tööandjate ja Eesti Kõrgkoolide, Teadus- ja Arendusasutuste Ametiliitude Ühenduse UNIVERSITAS liikmesorganisatsioonide liikmete kui töötajate vahelisi suhteid.

 **§ 2 Kokkulepete kättesaadavus**

1. Üldtöökokkulepe on avalikult kättesaadav lepingu sõlmijate interneti kodulehtedel.

 **§ 3 Üldtöökokkuleppe kehtivus**

1. Üldtöökokkulepe jõustub 1. jaanuaril 2020. aastal ning kehtib kuni 31. detsembrini 2020.

 **§ 4 Laiendamise kohaldamine**

1. Üldtöökokkuleppega sätestatud töö tasustamise ja puhkuse pikkuse tingimused laienevad ja on kohustuslikud kõigi ülikoolide, rakenduskõrgkoolide ja teadusasutuste tööandjatele ja töötajatele, sõltumata nendega sõlmitud lepingu liigist.

**II TÖÖTASU**

**§ 5 Töötasu tõus**

1. Kõigi töötajate töötasud tõusevad 1. jaanuarist 2020 30 protsenti, kuid mitte vähem kui 350 eurot kuus.
2. Akadeemiliste töötajate töötasude suurenemine, mida ei kata projektipõhiste finantsvahendite kasv, tasutakse asutusele eraldatud tegevustoetuse ja baasfinantseerimise arvelt (vähemalt 3 kuu jooksul).
3. Töötajate töötasu miinimummäärad lepitakse kokku ülikoolide kollektiivlepingutes.

**III PUHKUS**

**§ 6 Põhipuhkuse pikkus**

1. Töötajate põhipuhkuse pikkuseks on vähemalt 35 kalendripäeva aastas.
2. Akadeemiliste töötajate põhipuhkuse pikkuseks on vähemalt 42 kalendripäeva aastas.
3. Akadeemilistel töötajatel, kelle õppetöö maht on vähemalt 20 protsenti tööajast, põhipuhkuse pikkuseks on vähemal 56 kalendripäeva.

**IV TÖÖKOHA KINDLUS**

**§7 Alalise töölepingu eelistamine**

1. Tööandja eelistab olukorras, kus seadus võimaldab akadeemilise töötajaga sõlmida tähtajalise töölepingu või võlaõigusliku lepingu, sõlmida tähtajatu tööleping, tehes selles osas erandeid ametiühinguga kooskõlastatult.
2. Sellise töötasu ja töölepingu vormi korral, mis ei taga akadeemilise töötaja toimetulekut, maksab tööandja vähemalt pooleteistkordset üleriigilist töötasu miinimumi.

**§8 Akadeemilise garantii fond**

1. Pooled alustavad läbirääkimisi tööandjate poolt rahastatava akadeemilise garantii fondi loomiseks, mis tagab akadeemilistele töötajatele vähemalt üleriigilise miinimumtöötasu maksmise 12 kuu jooksul peale teadusprojekti lõppemist viisil, et see ei kahjusta töötaja võimalusi töötuskindlustussüsteemis.

**V AKADEEMILINE KARJÄÄR JA EMERITEERUMINE**

**§ 9 Karjäärimudelite ühtlustamine**

1. Pooled alustavad läbirääkimisi ülikoolideülese motiveeriva karjäärimudeli loomiseks kõigile akadeemilistele töötajatele, mis võimaldab sujuvat liikumist ülikoolide vahel ning liikumist ülikoolide, erasektori ja avaliku sektori vahel.

**§ 10 Emeriteerumine**

1. Töötajate väärtustamiseks tagavad ülikoolid akadeemilistele töötajatele teadus- ja õppetööstaažiga vähemalt 10 aastat emeriteerumise, millega kaasneb emeriiditasu.

**VI TÖÖANDJA JA AMETIÜHINGU VAHELISED SUHTED**

**§ 11 Demokraatlik juhtimine**

1. Akadeemilise vabaduse ja motiveeriva töökeskkonna tagamiseks kaasatakse ametiühingute esindajad ülikoolide otsustuskogudesse (nõukogu, senat jne.) vähemalt sõnaõigusega.
2. Tööandjad informeerivad ametiühinguid õigeaegselt ja ennetavalt kõigist tööandja kavandatavatest muudatustest, mis puudutavad tööandja struktuuri, töötamise tingimusi ja uute töökohtade loomist või töökohtade koondamist. Ametiühingu taotlusel kuulatakse nende seisukoht ära ning antakse eriarvamuste kohta põhjendatud vastus.

**§ 12 Liikmemaksude arvestus**

1. Tööandja peab talle ametiühingu poolt teatatud ametiühingu liikmete töötasudest kinni ametiühingu liikmemaksud ja kannab need üle ametiühingu arvelduskontole.
2. Ametiühing informeerib tööandja raamatupidamist muudatustest liikmete nimekirjas, kelle töötasudelt liikmemaksu tuleks kinni pidada.

**§ 13 Ametiühingu koosolekutel, koolituses ja ametiühingu organite töös osalemine**

1. Ametiühingu koosolekuid peetakse võimalusel ajal, mil sellega ei kaasne tööprotsessi katkemist.
2. Tööandja võimaldab ametiühingu liikmele ametiühingu poolt esitatud kirjalike kutsete alusel aastas vähemalt viis tööst vaba päeva osalemiseks ametiühingu poolt korraldatavas koolituses või ametiühingute organite töös tingimusel, et sellega ei kaasne olulisi takistusi tööandja tegevuses. Käesoleva punkti alusel antavatel tööst vabadel päevadel säilitatakse töötajale tema keskmine palk.

**VII LÕPPSÄTTED**

**§ 14 Üldtöökokkuleppe registreerimine, laiendamine ja lisad**

1. UNIVERSITAS esitab üldtöökokkuleppe registreerimiseks Sotsiaalministeeriumi kollektiivlepingute andmekogus.
2. Pooled pöörduvad ühiselt sotsiaalministri poole ettepanekuga üldtöökokkuleppe peatükkide II Töötasu ja III Puhkus laiendamiseks vastavalt kollektiivlepingu seaduse paragrahvile 4 lg 4.
3. Üldtöökokkuleppe tekst on koostatud kahes võrdset juriidilist jõudu omavas eksemplaris, millest üks jääb kummalegi allakirjutanule.

Tallinnas, ................................ a.

Poolte kontaktandmed:

Rektorite Nõukogu UNIVERSITAS

Reg nr 80139321 Reg nr 80053803

hanna.kanep@ern.ee universitas@universitas.ee

Uppsala 4 Ehitajate tee 5

Tartu Tallinn

**Allkirjad:**